Björgunarsveitir hafa sinnt um 200 verkefnum á landsvísu í dag vegna óveðursins sem nú gengur yfir landið . Þetta segir Davíð Már Bjarnason upplýsingafulltrúi Landsbjargar í samtali við Mannlíf . „ Þetta var rólegt framan af en svo tók veðrið að versna , aðallega á Norðurlandi ; í Skagafirði og við Tröllaskaga og töluvert meira í Eyjafirði en spár sögðu upphaflega til um , “ segir Davíð Már og tekur fram að flest útköllin hafi verið á Norðurlandi . „ Seinni partinn hefur svo mætt svolítið á Suðurnesjum . Þar hefur orðið töluvert af tjóni , þakklæðningar losnað og lausamunir fokið . “ Spurður út í stöðuna á höfuðborgarsvæðinu segir Davíð Már að eitthvað hafi verið um útköll í Reykjavík núna seinni part dags. „ Það eru mjög fáir á ferðinni í Reykjavík , “ segir hann . „ Fólk er greinilega að taka mark á viðvörunum og bregðast við og það hjálpar óneitanlega til . “ Þess má geta að viðbúnaðarstig var hækkað af óvissustigi yfir á hættustig almannavarna vegna óveðurs á Vestfjörðum , Norðurlandi vestra og Norðurlandi eystra . Hægt er að fylgjast með framvindu mála á heimasíðu Veðurstofu Íslands .